CII.  Rogerio Volaterrano episcopo mandat ut tueatur possessiones monasterio Casinensi a Gunnario donatas.   (Anno 1120, Aug. 10.) (GATTULA,  Hist. Casin.,  t. I, p. 426.]
CALIXTUS episcopus, servus servorum Dei, venerabili fratri ROGERIO Vulterrano episcopo, apostolicae sedis legato, salutem et apostolicam benedictionem.
Quam specialiter, quam praecipue monasterium Casinense ad protectionem Romanae spectet Ecclesiae tuam non credimus latere notitiam. Idcirco fraternitatem tuam rogamus et praecipimus ut donum quod B. Benedicto, ejusque monasterio ab illustri viro domicello Gunnari, et uxoris ejus Helena factum est pro bati Benedicti reverentia, quietum atque ab omni infestatione liberum facias permanere. Nos enim donum ipsum scripti nostri assertione firmavimus, et ecclesias quasdam ex ipsis Gunnari et uxoris ejus Helenae oblatione ad beatum Petrum pertinentes jam dicto Casinensi monasterio ex apostolicae sedis liberalitate concessimus. Nolumus ergo ut per quorumlibet violentiam subtrahantur, seu infestentur, sed omnia quiete ac libere ad fratrum indumenta Casinensium conserventur, caeterasque ecclesias seu possessiones, quas beatus Benedictus in Sardiniae partibus obtinet sollicitudini tuae attentius commendamus. Datum Beneventi IV Idus Augusti.